SCBตีปีกให้ซอฟต์โลนเอสเอ็มอีแล้ว6พันล.
ไทยพาณิชย์ชิงตลาดซอฟต์โลนเอสเอ็มอี สัปดาห์แรกเบิกวงเงินแล้ว 6,000 ล้านบาท
5 ต.ค. 2558

ไทยพาณิชย์ชิงตลาดซอฟต์โลนเอสเอ็มอี สัปดาห์แรกเบิกวงเงินแล้ว 6,000 ล้านบาท 
นายวิพล วรเสาหฤท ผู้ช่วยผู้จัดการใหญ่อาวุโส กลุ่มลูกค้าธุรกิจ ธนาคารไทยพาณิชย์ เปิดเผยว่า ธนาคารได้เบิกสินเชื่อดอกเบี้ยต่ำ (ซอฟต์โลน) จากธนาคารออมสิน เพื่อปล่อยกู้ให้แก่ลูกค้าเอสเอ็มอีแล้ว 300 ราย วงเงิน 6,000 ล้านบาท ทำให้เป้าหมาย 1.5 หมื่นล้านบาท ภายในสิ้นปีนี้น่าจะเป็นไปได้ 
ทั้งนี้ ธนาคารจะคัดเลือกลูกค้าที่มีศักยภาพในการขยายธุรกิจ ซึ่งเห็นสัญญาณตอบรับดี เพราะเดิมธุรกิจบางส่วนจะชะลอแผนขยายการลงทุนออกไปเป็นปีหน้าเพื่อรอเศรษฐกิจฟื้นตัว แต่เมื่อมีซอฟต์โลนทำให้กลุ่มนี้ปัดฝุ่นแผนธุรกิจใหม่กลับมาขยายงานเร็วขึ้นเพราะได้เงินกู้ต้นทุนต่ำ 
นายวิพล กล่าวว่า ซอฟต์โลนมีส่วนผลักดันให้สินเชื่อเอสเอ็มอีปีนโต 5-7% สินเชื่อปล่อยใหม่เพิ่มเป็น 1.2 แสนล้านบาท จากเดิมคาดไว้ที่ 1 แสนล้านบาท โดยครึ่งปีแรกปล่อยสินเชื่อใหม่ได้ 5 หมื่นล้านบาท แต่สินเชื่อที่เพิ่มขึ้นยังต่ำกว่าเป้าเดิมเมื่อต้นปีที่ตั้งไว้เลข 2 หลัก โดยยอดคงค้างสินเชื่อ ณ สิ้นเดือน มิ.ย. 2558 อยู่ที่ 3.5 แสนล้านบาท 
นางสุธารทิพย์ พิสิฐบัณฑูรย์ รองกรรมการผู้จัดการกลุ่มสินเชื่อ ธนาคารแลนด์ แอนด์ เฮ้าส์ กล่าวว่า สัปดาห์นี้ธนาคารจะเบิกสินเชื่อซอฟต์โลน 100 ล้านบาท เพื่อปล่อยกู้ลูกค้า 2 รายแรกที่เป็นลูกค้าใหม่ในอุตสาหกรรมอาหารเลี้ยงสัตว์ ซึ่งเป็นธุรกิจดีสามารถต่อยอดได้แต่มีปัญหาสภาพคล่อง